Apel la responsabilitate către clasa politică
Acum trei săptămâni, preşedintele României declara în plenul Camerelor reunite ale Parlamentului că este timpul unor acţiuni ferme ale Guvernului şi Parlamentului şi că îşi doreşte ca următoarele 35-40 de zile să fie marcate de acţiuni care să dovedească responsabilitatea forţelor politice prin punerea în prim-plan a intereselor naţionale. Era o propunere de armistiţiu făcută de preşedinte în speranţa deblocării activităţii Parlamentului. 

Din păcate, constat că evenimentele ulterioare ne arată că lucrurile nu se îndreaptă nicidecum în această direcţie. Decizia Curţii Constituţionale care legitimează Guvernul să continue procedura de asumare a Legii educaţiei, a fost prilej de atacuri, aceasta fiind neglijată sau chiar sfidată. Nu este nevoie decât să privim declaraţiile liderilor opoziţiei. Domnul Antonescu declara că asumarea răspunderii nu trebuie continuată, prin această afirmaţie sfidând într-un fel decizia Curţii. Pe de altă parte, Adrian Năstase susţine că partidul său nu se simte vizat de apelul la responsabilitate. Toate acestea nu fac decât să creeze tensiuni şi să boicoteze bunul mers al procesului legislativ. În cazul exemplului de faţă, aceste lucruri nu fac decât să îngreuneze procesul adoptării legii educaţiei naţionale, o lege care permite în sfârşit realizarea descentralizării din învăţământul preuniversitar şi o serie de alte reforme. Preşedintele României s-a văzut nevoit să revină asupra apelului la responsabilitate. 

apelul făcut de Preşedinte este un apel către noi toţi politicienii, un apel care ne îndeamnă la acţiune până nu e prea târziu. Cred că apropierea Zilei Naţionale ar trebui să ne facă să ne gândim serios la modul în care dorim să arate această ţară pentru noi şi pentru tinerii al căror viitor aparţine acestei ţări, şi să facem un efort comun în a pune în aplicare moratoriul propus de Preşedinte. 

